|  |
| --- |
|   **PRIOPĆENJE** |

**INA dobila posebno priznanje za doprinos poslovnog sektora razvoju volonterstva**

* **Doprinos zaposlenika uključenih u INA Klub volontera prepoznat je i ove godine i nagrađen posebnim priznanjem**
* **Volonterske nagrade i posebna priznanja dodjeljuje Volonterski centar Osijek uz podršku Savjeta za razvoj volonterstva**

**Zagreb, 4. prosinca 2014. – Ini je jučer u Dječjem kazalištu Branka Mihaljević u Osijeku na svečanosti povodom Međunarodnog dana volontera uručeno posebno priznanje za doprinos poslovnog sektora razvoju volonterstva koje dodjeljuje Volonterski centar Osijek uz podršku Savjeta za razvoj volonterstva.**

Volonterski centar Osijek godišnje volonterske nagrade dodjeljuje od 2006. godine, a inicijativa je pokrenuta s ciljem afirmacije volonterstva kao poželjne društvene aktivnosti. Aktivnosti INA Kluba volontera prepoznate su i u prethodnim godinama, te je INA za 2010. i 2012. godinu osvojila nagrade za doprinos poslovnog sektora razvoju volonterstva na području Slavonije i Baranje, dok je ove godine dobitnik posebnog priznanja u toj istoj kategoriji.

INA Klub volontera osnovan je 2011. godine povodom obilježavanja Europske godine volontiranja. U sklopu njega kroz ovu godinu održane su mnoge volonterske akcije u školama, vrtićima, Specijalnoj bolnici Krapinske toplice, SOS Dječjem selu, kao i aktivnosti za pomoć poplavljenim područjima u Slavoniji. INA Klub volontera ima oko 350 članova koji dobrovoljno ulažu vrijeme, trud, znanje i vještine za opću dobrobit.

***O INA Grupi***

*INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 442 benzinske postaje u Hrvatskoj i u susjednim zemljama.*

***PR***

*Avenija Većeslava Holjevca 10, Zagreb*

*Tel: 01 6450 552|Fax: 01 6452 406| @:* *pr@ina.hr*